Μια αστραπή η ζωή μας… μα προλαβαίνουμε!

Μια αστραπή η ζωή μας… μα προλαβαίνουμε, είχε πει ο Νίκος Καζαντζάκης. Όμως αυτή δεν είναι μια καθολική αλήθεια. Για πολλούς, η ζωή είναι απλά μια αστραπή και δεν προλαβαίνουν.

Δεν προλαβαίνουν να χαρούν, να ερωτευτούν, να ταξιδέψουν, να διαβάσουν ένα καλό βιβλίο, να πάνε μια βόλτα ανέμελη.

Δεν προλαβαίνουν να δουν την ανατολή ή ένα όμορφο ηλιοβασίλεμα, ναι αισθανθούν έναν απογευματινό αέρα στο πρόσωπό τους, να μυρίσουν τη θάλασσα ή το χώμα, τη βροχή ή το γρασίδι.

Δεν προλαβαίνουν να αγγίξουν, να αισθανθούν, να αγαπήσουν, να ακούσουν την ανάσα μεταξύ των λέξεων, να δουν πίσω από τις εκφράσεις των άλλων.

Δεν προλαβαίνουν να γνωρίσουν τον εαυτό τους, τις επιθυμίες τους, τις αιτίες τους, την ευθύνη τους, τις ευλογίες τους.

Γιατί; Γιατί έχουν την ψευδαίσθηση της αιωνιότητας. Έχουν την λανθασμένη πεποίθηση ότι το αύριο είναι δεδομένο, ότι ο κόσμος μας θα συνεχίσει να είναι έτσι ακριβώς όπως είναι σήμερα και θυσιάζουν διαρκώς το σήμερα στο όνομα του αύριο και το αύριο στο όνομα του μεθαύριο μέχρις ότου να μην υπάρξει πια αύριο.

Και όταν το συνειδητοποιούν ότι έχει απομείνει μόνο το σήμερα, δυστυχούν. Τους φαίνεται λίγο. Και δεν έχουν άδικο. Είναι πολύ λίγο. Και κλαίνε και οδύρονται και ζητούν άλλη μια ευκαιρία. Σε κάποιους αυτή η ευκαιρία δίνεται, στους περισσότερους όχι.

Και κλαίνε οι συγγενείς από πάνω, μιας και ούτε κι αυτοί πρόλαβαν να τον χαρούν, και η ζωή συνεχίζεται. Τα συναισθήματα ξεθωριάζουν, η μνήμη χάνεται και έμεινε μόνο ένας αριθμός στην στατιστική της απογραφής.

Δεν έχουμε γεννηθεί όλοι για να μας γράψει η ιστορία, να κάνουμε μεγάλα έργα, να αλλάξουμε τον κόσμο. Όμως, έχουμε γεννηθεί όλοι για να ζήσουμε. Όχι για τους άλλους, όχι για τα πρέπει, όχι για το μέλλον. Κάθε μέρα είναι σήμερα. Κάθε στιγμή είναι τώρα. Κάθε αλήθεια μοναδική. Και κάνουμε πολύ καλά που βάζουμε στόχους, αλλιώς δεν θα προχωρούσαμε αλλά ξεχνάμε τον μεγαλύτερο στόχο, να ζήσουμε.

Η ζωή είναι μια αστραπή λοιπόν, το αν θα προλάβουμε όμως εξαρτάται από εμάς.

ΠΗΓΗ: <https://enallaktikidrasi.com/2017/06/mia-astrapi-zwh-prolavainoume/>

------------------------------------------------------------------------------------------

**Μια αστραπή η ζωή μας… Μα προλαβαίνουμε!**

Μια αστραπή  η ζωή μας, μα προλαβαίνουμε… Αυτό μας είπε ο Καζαντζάκης τυλίγοντας σε ελάχιστες λέξεις  το νόημα της ζωής… Της ζωής που ξεκινάς μόνος, με ένα σοκ, το σοκ της εμφάνισης στον έξω κόσμο από τη σιγουριά της μήτρας. Έρχονται τότε άραγε  οι Μοίρες να σου προδιαγράψουν το ριζικό σου; Υπάρχει άραγε κάποιος που καθορίζει ποια πορεία θα κάνεις στη ζωή σου; Από ό,τι φαίνεται όχι. Η ζωή είναι εξέλιξη… όλοι οι ποιητές, οι φιλόσοφοι, οι λογοτέχνες, αναφέρονται στη ζωή ως μια εκπληκτική διαδικασία, γεμάτη ανατροπές, σύντομη και ίσως μάταιη, μια που η ασημαντότητα του καθενός μας, χάνεται στο μέγεθος τούτου του κόσμου. Ό,τι απομένει απ’ τον καθένα μας, όταν φεύγει,  φωλιάζει στο μυαλό εκείνων που μένουν πίσω ως ανάμνηση ή των μετέπειτα ως γνώση, ως πληροφορία για την ύπαρξη, για όποιον καταφέρει να μείνει σ αυτό που ονομάζουμε ιστορία… Μα προλαβαίνουμε! Λέει ο Καζαντζάκης. Να κάνουμε άραγε τι;  Αν η κάθε –σύντομη στην απεραντοσύνη του χρόνου– ζωή του καθενός μας έχει κάποιο νόημα, ποιο θα ήταν αυτό; Και είναι δυνατό να είναι ίδιο το νόημα για όλους;

[…] Αυτό είναι ίσως το νόημα της ζωής. Προλαβαίνουμε να νιώσουμε και να εκφράσουμε συναισθήματα. Να νιώσουμε αλλά και να εκφράσουμε. Γνήσια, απλά ανθρώπινα συναισθήματα. Όλα τα συναισθήματα. Αγάπη, θυμό, πόνο, μίσος, οργή, φόβο, ελπίδα, ζήλεια, ενθουσιασμό, πάθος, ένταση, έρωτα, πόθο, στοργή, τρυφερότητα… και όλα όσα μπορούμε να νιώσουμε και δεν υπάρχουν ίσως λόγια να εκφράσουμε…

Η ζωή του ανθρώπου είναι τα συναισθήματά του κι ο τρόπος που τα εκφράζει και βέβαια ο τρόπος που δέχεται τα συναισθήματα των άλλων. Γιατί τα συναισθήματα πρέπει να εκδηλώνονται, να μοιράζονται, να αλληλεπιδρούν. Εκείνα δημιουργούν τον  πλούτο της ζωής του ανθρώπου. Όλα τα έργα του ανθρώπου και τα καλά και τα άσχημα, είναι απόρροια συναισθημάτων που δημιουργούν τη θέληση για τη δημιουργία τους… Το χρέος, που περιγράφει πάλι ο Καζαντζάκης, βασίζεται στα συναισθήματα.  Και το ερώτημα λοιπόν  είναι: Μπορούμε να διαλέγουμε τα συναισθήματά μας; Ή απλά υποτασσόμαστε σ’ αυτά; Μπορούμε να διαλέξουμε συναισθήματα που μας φέρνουν πιο κοντά στην ευτυχία ή όλα είναι τελικά θέμα συγκυρίας και τύχης;

Όλοι οι ειδικοί, ψυχολόγοι ψυχοθεραπευτές κλπ. συμφωνούν σε ένα σημείο, ότι μπορούμε με την κατάλληλη άσκηση αλλά και τη θέλησή μας, να επιλέγουμε τα συναισθήματά μας με όσο το δυνατό λιγότερη ή και καθόλου εξάρτηση από τη συμπεριφορά των άλλων. Μια αστραπή η ζωή μας μα προλαβαίνουμε λοιπόν, να επιλέξουμε να τη ζήσουμε με θετικά συναισθήματα που εκφράζοντάς τα στους άλλους κάνουμε τη ζωή καλύτερη…

Δεν αφήνουμε τίποτα άλλο πίσω άλλωστε, παρά μια  ανάμνηση στους απογόνους μας που μπορούμε να την κάνουμε καλύτερη, έστω και αν αυτή η ανάμνηση διαρκεί  για μια δυο γενιές το πολύ…

**Άρθρο από το διαδίκτυο, συγγραφέας: Γιώργος Παπακωνσταντής (02-12-2017)**

**ΕΡΓΑΣΙΑ 1η : Ποια κοινά και ποια διαφορετικά σημεία εντοπίζετε στα δύο παραπάνω κείμενα ως προς το θέμα και τον τρόπο ανάλυσής τους;**

**Για παράδειγμα, και τα δύο βασίζονται στη ρήση του Ν.Καζαντζάκη (εικόνα; μεταφορά;) … άρα επικαλούνται τη λογοτεχνική-φιλοσοφική αυθεντία του. Το πρώτο νοηματοδοτεί τη ζωή ως εξής… το δεύτερο ως εξής… Και τα δύο καταλήγουν σε διαπίστωση; προτροπή;…**

**ΕΡΓΑΣΙΑ 2η : Ποιο από τα δύο παραπάνω κείμενα σας πείθει περισσότερο και γιατί;**

**ΕΡΓΑΣΙΑ 3η : Από τα ακόλουθα ρητά του Ν.Καζαντζάκη να επιλέξετε όσα αισθάνεστε ότι σας εκφράζουν πολύ και ότι θα σας παρακινούσαν να συγγράψετε ένα παρόμοιο με τα παραπάνω, στοχαστικό κείμενο.**

ΡΗΤΑ ΤΟΥ Ν.ΚΑΖΑΝΤΖΑΚΗ

ΠΗΓΗ:(<https://www.diaforetiko.gr/40-sofa-apofthegmata-tou-megalou-ellina-nikou-kazantzaki/>)







